REVISIONSERKLÆRING 6. I overensstemmelse med artikel 287 i traktaten om Den Europæiske Unions funktionsmåde (TEUF) har Retten: a) revideret fællesforetagendet ECSEL's årsregnskab, som omfatter årsopgørelsen (4) og beretningen om budgetgennemførelsen (5) for perioden fra 27. juni til 31. december 2014, og b) efterprøvet lovligheden og den formelle rigtighed af de transaktioner, der ligger til grund for regnskabet. Ledelsens ansvar 7. Ifølge artikel 16 og 22 i Kommissionens delegerede forordning (EU) nr. 110/2014 (6) har ledelsen ansvaret for at udarbejde et årsregnskab for fællesforetagendet, som giver et retvisende billede, og for, at de transaktioner, der ligger til grund for regnskabet, er lovlige og formelt rigtige. a) Ledelsens ansvar med hensyn til fællesforetagendets årsregnskab omfatter udformning, gennemførelse og opretholdelse af et internt kontrolsystem, som sikrer, at der udarbejdes en årsopgørelse, som giver et retvisende billede uden væsentlig fejlinformation, uanset om denne skyldes besvigelser eller fejl, udvælgelse og anvendelse af passende regnskabspraksis på grundlag af de regnskabsregler, Kommissionens regnskabsfører har fastlagt (7), og udøvelse af regnskabsmæssige skøn, som er rimelige efter omstændighederne. Direktøren godkender fællesforetagendets årsregnskab, efter at fællesforetagendets regnskabsfører har udarbejdet det på grundlag af alle tilgængelige oplysninger og skrevet en note, som vedlægges regnskabet, og hvori han bl.a. erklærer, at han har rimelig sikkerhed for, at regnskabet i alt væsentligt giver et retvisende billede af fællesforetagendets finansielle stilling b) Ledelsens ansvar med hensyn til de underliggende transaktioners lovlighed og formelle rigtighed og overholdelse af princippet om forsvarlig økonomisk forvaltning omfatter udformning, gennemførelse og opretholdelse af et effektivt og produktivt internt kontrolsystem, hvori indgår tilstrækkelig overvågning og passende foranstaltninger, som kan forhindre uregelmæssigheder og besvigelser samt, hvis det er nødvendigt, sikre, at der iværksættes retlige procedurer med henblik på at inddrive uberettiget udbetalte eller anvendte midler. Revisors ansvar 8. Det er Rettens ansvar på grundlag af sin revision at afgive en erklæring til Europa-Parlamentet og Rådet (8) om årsregnskabets rigtighed og de underliggende transaktioners lovlighed og formelle rigtighed. Retten udfører sin revision i overensstemmelse med IFAC's Internationale Standarder om Revision og etiske regler og INTOSAI's internationale standarder for overordnede revisionsorganer (International Standards of Supreme Audit Institutions). Ifølge disse standarder skal Retten planlægge og udføre revisionen med henblik på at opnå høj grad af sikkerhed for, om fællesforetagendets årsregnskab er uden væsentlig fejlinformation, og om de transaktioner, der ligger til grund for det, er lovlige og formelt rigtige. 9. Revisionen omfatter udførelse af handlinger med henblik på at opnå revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder en vurdering af risiciene for væsentlig fejlinformation i regnskabet og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om det skyldes besvigelser eller fejl. Ved vurderingen af disse risici tager revisor både hensyn til den interne kontrol, som skal sikre, at der udarbejdes et retvisende årsregnskab, og til de overvågnings- og kontrolsystemer, der er indført for at sikre de underliggende transaktioners lovlighed og formelle rigtighed, og udformer revisionshandlinger, der er passende efter omstændighederne. Revisionen omfatter også en vurdering af, om den anvendte regnskabspraksis er passende, og om de regnskabsmæssige skøn er rimelige, samt en vurdering af den samlede præsentation af regnskabet. 10. Retten mener, at det tilvejebragte revisionsbevis er tilstrækkeligt og egnet som grundlag for denne revisionserklæring. Erklæring om regnskabernes rigtighed 11. Det er Rettens opfattelse, at fællesforetagendets regnskab for perioden fra 27. juni til 31. december 2014 i alt væsentligt giver et retvisende billede af dets finansielle stilling pr. 31. december 2014 og af resultaterne af dets transaktioner og pengestrømme i den afsluttede periode i overensstemmelse med bestemmelserne i dets finansforordning og de regnskabsregler, Kommissionens regnskabsfører har fastlagt. Grundlag for en erklæring med forbehold om de underliggende transaktioners lovlighed og formelle rigtighed 12. ECSEL har overtaget fællesforetagenderne Artemis' og ENIAC's projekter. De betalinger, fællesforetagendet ECSEL fra 27. juni til 31. december 2014 afholdt vedrørende disse projekter i relation til attester for godkendte omkostninger udstedt af medlemsstaternes finansieringsmyndigheder, beløb sig til 12,6 millioner euro, hvilket svarer til 48 % af de samlede betalinger afholdt af fællesforetagendet. 13. Fællesforetagenderne Artemis og ENIAC havde indgået administrative aftaler med medlemsstaternes finansieringsmyndigheder, som fortsat er gældende efter fællesforetagenderne Artemis' og ENIAC's sammenlægning i fællesforetagendet ECSEL. Ifølge disse aftaler er de efterfølgende revisioner af disse betalinger delegeret til medlemsstaternes finansieringsmyndigheder, der udfører revision på fællesforetagendets vegne. Fællesforetagenderne Artemis' og ENIAC's strategi for efterfølgende revision byggede i høj grad på, at medlemsstaternes finansieringsmyndigheder reviderede projekternes omkostningsanmeldelser (9). 14. Selv om revisionen af projekternes omkostningsanmeldelser er blevet uddelegeret til medlemsstaternes finansieringsmyndigheder, indeholder de administrative aftaler, der er undertegnet med disse, ingen praktiske bestemmelser med henblik på efterfølgende revision. 15. De revisionsrapporter, fællesforetagendet modtog fra medlemsstaternes finansieringsmyndigheder, dækkede (i april 2015) ca. 61 % af omkostningerne vedrørende de afsluttede projekter. Fællesforetagendet ECSEL vurderede imidlertid ikke kvaliteten af disse revisioner. Retten vurderede tre nationale finansieringsmyndigheders revisionsstrategier og revisionsrapporter og konstaterede, at de anvendte metoder ikke gjorde det muligt for fællesforetagendet ECSEL at beregne en pålidelig vægtet fejlforekomst eller en restfejlforekomst for de projekter, der er igangsat under fællesforetagenderne ARTEMIS og ENIAC. Det er derfor ikke muligt at afgøre, om de efterfølgende revisioner af ARTEMIS- og ENIAC-projekterne fungerer effektivt, og om denne centrale kontrol giver tilstrækkelig sikkerhed for, at de underliggende transaktioner er lovlige og formelt rigtige. Erklæring med forbehold om lovligheden og den formelle rigtighed af de transaktioner, der ligger til grund for regnskabet 16. Det er Rettens opfattelse, at de transaktioner, der ligger til grund for fællesforetagendets årsregnskab for det regnskabsår, der afsluttedes den 31. december 2014, i alt væsentligt er lovlige og formelt rigtige, når der ses bort fra de mulige virkninger af det forhold, der er beskrevet i grundlaget for en erklæring med forbehold i punkt 12 til 15.